Predkladacia správa

Podľa výhľadového plánu legislatívnych úloh vlády SR na roky 2000 - 2002, ktorý bol schválený vládou SR 27. januára 1999 malo Ministerstvo spravodlivosti SR predložiť v roku 2002 do legislatívneho procesu nový Občiansky zákonník. S týmto cieľom začala v októbri 1999 pri Ministerstve spravodlivosti SR pracovať komisia pre kodifikáciu Občianskeho zákonníka. Podľa plánu legislatívnych úloh bol predložený vláde SR legislatívny zámer pre vypracovanie nového Občianskeho zákonníka. Legislatívny zámer Občianskeho zákonníka bol schválený vládou Slovenskej republiky uznesením č. 827 zo 7. augusta 2002 s termínom pre vypracovanie paragrafového znenia návrhu nového Občianskeho zákonníka a návrhov noviel súvisiacich predpisov do 31. augusta 2005.
K dôležitejším zmenám, ktoré mal nový Občiansky zákonník ako základný a všeobecný predpis pre celú oblasť súkromného práva upraviť, patrí zaradenie rodinného práva do Občianskeho zákonníka, zefektívnenie zabezpečovacích prostriedkov, predovšetkým záložného práva, úprava spotrebiteľskej zmluvy, zmluvy o obstaraní zájazdu, úprava poistnej zmluvy a pod. Tieto úlohy, ktoré boli stanovené legislatívnym zámerom zapracovať do nového Občianskeho zákonníka sa postupne plnili čiastkovými novelami. V roku 2002 to bola rozsiahla reforma záložného práva, Ministerstvo hospodárstva SR vypracovalo novelu, ktorá zaradila zmluvu o obstaraní zájazdu do záväzkovej časti Občianskeho zákonníka, v roku 2004 sa do Občianskeho zákonníka zaradili spotrebiteľské zmluvy spolu s úpravou záručných lehôt a oblasť rodinného práva bola upravená novým zákonom o rodine. 
Do Občianskeho zákonníka sa podľa legislatívneho zámeru má zaradiť aj úprava nadácií. Návrh novely zákona o nadáciách je z dôvodu úpravy zverejňovania v obchodnom vestníku a odstránenia nedostatkov právnej úpravy vyplývajúcich z praxe ministerstvom spravodlivosti už predložený do medzirezortného pripomienkového konania.
Úprava poistných zmlúv je taktiež vypracovaná a momentálne je v legislatívnom procese v štádiu po pripomienkovom konaní.
Z oblasti európskych právnych aktov, ktoré sú uvedené v legislatívnom zámere z roku 2002, sú smernice tam uvedené zapracované do nášho právneho poriadku príslušnými kompetentnými orgánmi zväčša ku dňu vstupu Slovenskej republiky do Európskej únie. Okrem ďalšieho objemu právnych predpisov Európskej únie, ktoré od schválenia legislatívneho zámeru dodnes členské štáty prijali, Európska únia vyvíja aktivity aj v oblasti európskeho záväzkového práva a iniciovala širokú diskusiu vydaním Zelenej knihy „Dedenie a závety“.
Z dôvodu týchto dynamických zmien, ktoré od roku 2002 nastali, by paragrafové znenie Občianskeho zákonníka vypracované v znení schváleného legislatívneho zámeru nebolo dostatočne aktuálne. Vzhľadom na uvedené ministerstvo navrhuje, aby bola úloha vyplývajúca z uznesenia vlády Slovenskej republiky č. 827 zo 7. augusta 2002 zrušená, legislatívny zámer bol zrevidovaný, opätovne predložený do medzirezortného pripomienkového konania a na rokovanie vlády Slovenskej republiky.
Navrhované zrušenie úlohy v Pláne legislatívnych úloh vlády Slovenskej republiky nemá  dopad na verejné financie, nemá environmentálne vplyvy  ani vplyv na zamestnanosť.